Kawasaki Z650RS – Soms is eenvoud al wat jy nodig het(Foto: Brian Cheyne) Kawasaki is na my mening ’n maatskappy met twee persoonlikhede. Die een is verantwoordelik vir Kawasaki se brood-en-botter-fietse, en die ander het vrye teuels om enige iets te doen, prakties of nie. Fietse soos Kawasaki se superaangejaagde H2 maak amper geen sin nie, en tog staan dit op die vertoonlokaal se vloer saam met ’n fiets soos die Z650RS, Kawasaki se jongste retro-geïnspireerde fiets. Kawasaki het in 2017 grootskaalse veranderinge aan sy modelreeks aangebring. Die modelreekse was die 400 cc-, 650 cc- en 900 cc-klas fietse. Elke fiets is noukeurig ontwerp sodat daar verskeie variante op dieselfde platform ontwikkel kan word. Alhoewel Kawasaki steeds konserwatief was met hul ontwerpe, het die nuwe fietse baie gewig afgeskud. (Foto: Brian Cheyne) ’n Nuwe raam, ligter swaaiarm en ligter enjinkomponente het tot gevolg gehad dat die 650 cc-klas fietse sowat 19 kg ligter gemaak is. Die Z650 en 650 Ninja het baat gevind by hierdie gewigbesparings en bied goeie verrigting in ’n kompakte fiets. Nou het Kawasaki hul Z900RS se retro-konsep verder uitgebrei na die 650-platform. Die Z650RS het ’n uiters minimalistiese ontwerp. Net soos met die Z900RS, het Kawasaki baie moeite gedoen sodat die ontwerp baie sterk trek op fietse uit die 70’s en 80’s. Die ronde voorlig herinner aan fietse uit vroeër jare, alhoewel dit die jongste LED-tegnologie huisves. Die RS het twee analoogwysers wat spoed en toere aanwys, alhoewel die syfers daarop moderner lyk. Daar is wel ’n klein vloeikristaleenheid tussen die twee instrumente, en die inligting wat daarin vervat is, dek net die nodigste: ratposisie, brandstofvlak, tyd, enjintemperatuur en ritinligting. Vergeet ook maar om jou selfoon te probeer koppel. Die Z650RS is nie ’n groot, intimiderende fiets nie. Die saal is slegs 80 cm hoog, en is sag en uiters gemaklik. Net soos in die 70’s is daar ’n band oor die saal. Seker vir die passasier om aan vas te hou. Die vering is ook opgestel vir gemak, eerder as verrigting. Die RS is duidelik gemik op mense wat die fiets as ’n pendelfiets wil aanwend. Die toetsfiets was afgewerk in Candy Emerald Green. Ek was aanvanklik nie beïndruk met die kleur nie, maar hoe meer tyd ek met die fiets deurgebring het, hoe beter het dit begin lyk. Saam met die goue vellings is die RS glad nie te onaansienlik nie. Die enjin is Kawasaki se bewese 649 cc‑tweesilinder‑enjin. Die eenheid lewer 67 pk, maar klink effe hol as hy luier. Die koppelaar is veerlig, en die RS het my verbaas met sy verrigting. Ek het beslis nie verwag die fiets gaan so goed trek as wat hy doen nie. Hierdie fiets is meer as vinnig genoeg om jou diep in die moeilikheid te kry. Die sensasie van spoed word net nog meer beklemtoon deurdat die fiets geen windbeskerming het nie. As jy ’n beginnerryer is, sal die RS die ideale plek wees om te begin. Hierdie is nie ’n baanfiets nie, hierdie fiets koop jy oor hoe hy lyk, en vir daardie lang ritte na nêrens op ŉ Sondagoggend. Die feite: Klik hier vir meer inligting.